ET Euroopa Liidu Teataja C 87/1

EUROOPA KESKPANGA ARVAMUS,

18. märts 2010,

seoses ettepanekuga Euroopa Parlamendi ja nõukogu direktiivi kohta, millega muudetakse direktiive 1998/26/EÜ, 2002/87/EÜ, 2003/6/EÜ, 2003/41/EÜ, 2003/71/EÜ, 2004/39/EÜ, 2004/109/EÜ, 2005/60/EÜ, 2006/48/EÜ, 2006/49/EÜ ja 2009/65/EÜ seoses Euroopa Pangandusjärelevalve Asutusele, Euroopa Kindlustus- ja Tööandjapensionide Järelevalve Asutusele ning Euroopa Väärtpaberiturujärelevalve Asutusele antud volitustega

(CON/2010/23)

2010/C 87/01

Sissejuhatus ja õiguslik alus

25. novembril 2009 sai Euroopa Keskpank (EKP) Euroopa Liidu Nõukogult taotluse avaldada arvamust seoses ettepanekuga Euroopa Parlamendi ja nõukogu direktiivi kohta, millega muudetakse direktiive 1998/26/EÜ, 2002/87/EÜ, 2003/6/EÜ, 2003/41/EÜ, 2003/71/EÜ, 2004/39/EÜ, 2004/109/EÜ, 2005/60/EÜ, 2006/48/EÜ, 2006/49/EÜ ja 2009/65/EÜ seoses Euroopa Pangandusjärelevalve Asutusele, Euroopa Kindlustus- ja Tööandjapensionide Järelevalve Asutusele ning Euroopa Väärtpaberiturujärelevalve Asutusele antud volitustega (1) (edaspidi „ettepandud direktiiv”).

EKP arvamuse andmise pädevus põhineb Euroopa Liidu toimimise lepingu (ELTL) artikli 127 lõikel 4 ja artikli 282 lõikel 5, kuna ettepandud direktiivi sätted mõjutavad Euroopa Keskpankade Süsteemi (EKPS) kaasabi krediidiasutuste usaldatavusnõuete täitmise järelevalvele ning rahandussüsteemi stabiilsusega seotud poliitika tõrgeteta teostamisele, millele osutab ELTL artikli 127 lõige 5.

Käesolevas arvamuses esitatud märkusi tuleb lugeda koos EKP arvamustega CON/2009/88 (2) ja CON/2010/5, (3) mis on vastu võetud toimuva Euroopa finantsjärelevalve reformi raames (4).

Euroopa Keskpanga nõukogu on käesoleva arvamuse vastu võtnud kooskõlas Euroopa Keskpanga kodukorra artikli 17.5 esimese lausega.

1. Üldised märkused

1.1. EKP toetab ettepandud direktiivi eesmärki, s.o 11 rahandussektori direktiivide muudatuste sisseviimist, mis on vajalik Euroopa järelevalveasutuste ja Euroopa Süsteemiriski Nõukogu kohase toimimise tagamiseks.

1.2. Käesolevas arvamuses esitatud märkused ja teksti redaktsiooni ettepanekud käsitlevad peamiselt küsimusi, mis on otseselt seotud EKP/EKPSga ja Euroopa Süsteemiriski Nõukoguga ning nende koostööga Euroopa järelevalveasutustega ja pädevate riiklike asutustega. Selles suhtes on nende vastavate ülesannete täitmiseks eriti oluline, et kõrvaldataks õiguslikud takistused, mis võivad olla kehtestatud teabevahetusele EKP/EKPSi, Euroopa Süsteemiriski Nõukogu, kolme Euroopa järelevalveasutuse ja riiklike järelevalveasutuste vahel.

1.3. Tehniliste standardite vastuvõtmine

1.3.1. Ettepandud määrused Euroopa järelevalveasutuste asutamise kohta (edaspidi „ettepanekud Euroopa järelevalveasutuste määruste kohta”) näevad ette tehniliste standardite vastuvõtmise ühtse menetluse (5). Iga Euroopa järelevalveasutus töötab tehniliste standardite kavandid välja määruse või otsusena (6) ja seejärel võtab komisjon need vastu. Ettepandud direktiivis nähakse ette valdkondlike õigusaktide mitmeid muudatusi ja määratletakse valdkonnad, milles tuleks tehnilised standardid välja töötada (7). Nagu rõhutatud ka EKP arvamuses CON/2010/5, toetab EKP igati ühtse reegli kehtestamist Euroopas, mis kohalduks kõikidele finantsasutustele ühtsel turul, ja seega tunnustab vajadust tõhusa vahendi järele, et kehtestada finantsteenustele ühtlustatud siduvad tehnilised standardid (8).

1.3.2. Komisjoni rakendusvolituste osas eristab leping delegeeritud akte (lepingu artikkel 290) ja rakendusakte (lepingu artikkel 291). Seetõttu kuuluvad tehniliste standardite kehtestamiseks komisjoni poolt vastuvõetud määrused või otsused ühte või teise aktide liiki. Euroopa Liidu finantsteenuste õigusaktide raames peaksid õigusloomega tegelevad liidu institutsioonid jõudma ühisele seisukohale sobiva metoodika osas, mis tuleks vastu võtta selleks, et viia komisjoni õigusaktid, millega võetakse vastu tehniliste standardite kavandid, üldisemasse raamistikku, milles teostatakse aluslepingus ettenähtud delegeeritud ja rakenduspädevust.

1.3.3. Kuivõrd tehniliste standardite eelnõud on käsitletavad „liidu õigusaktide eelnõudena” lepingu artikli 127 lõike 4 esimese taande ja artikli 282 lõike 5 tähenduses ning need kuuluvad EKP pädevusse, tuleb tehniliste standardite kavandeid kehtestavate delegeeritud aktide või rakendusaktide eelnõude puhul konsulteerida EKP-ga. Kohtuotsuses OLAF (9) selgitas Euroopa Kohus, et EKP-ga konsulteerimise kohustus liidu õigusaktide eelnõude puhul on mõeldud „sisuliselt tagama, et sellist akti ei võetaks vastu enne, kui akti vastuvõtja on ära kuulanud selle asutuse arvamuse, kes tänu ühenduse raames teostatavatele erivolitustele asjaomases valdkonnas ja tema käsutuses olevate asjatundjate kõrgele tasemele on eriti pädev andma oma panust kavandatava akti vastuvõtmise menetluses”. Kuna tehnilistel standarditel on liidu tulevaste finantsteenuste õigusaktide põhikomponentidena täita oluline roll, teostab EKP oma nõuandvat rolli kooskõlas eespool kehtestatud põhimõtetega.

2. Konkreetsed märkused

2.1. Direktiiv 2003/71/EÜ (10)

Kõigi prospektide avaldamine elektroonilises vormis ja nende kättesaadavus kas otse tulevase Euroopa Väärtpaberiturujärelevalve Asutuse (ESMA) kodulehelt või sellel kodulehel asuva hüperlingi kaudu suurendab läbipaistvust (11). EKP toetab tugevalt ideed, et väärtpaberite ja emitentide võrdlusandmete standardi loomisega suurendatakse prospekti teatud võtmenäitajate kättesaadavust ja võrreldavust, eesmärgiga teha sellised andmed rahvusvahelise avaliku infrastruktuuri kaudu kättesaadavaks poliitikakujundajatele, reguleerijatele ja finantsturgudele (12). Prospektid sisaldavad põhinäitajaid, mis võivad tähtsust omada süsteemiriskide analüüsimisel, äriühingute riskide juhtimisel ja väärtpaberitega seotud statistika koostamisel; seetõttu tuleb tagada, et see teave oleks kergesti kättesaadav. EKP on valmis tegema ESMAga koostööd, panustades elektroonilise andmekogu ja sellega seotud protsesside väljatöötamisse ja loomisse.

2.2. Direktiiv 2006/48/EÜ (13)

2.2.1. Ettepandud direktiivis väljapakutud valdkondlike direktiivide mitme muudatuse eesmärk on jätkata liidu ja siseriiklike asutuste teabevahetuskanalite parandamist (14). EKP toetab ettepandud muudatusi, täpsemalt neid, mis võetakse vastu seoses Euroopa Süsteemiriski Nõukogu asutamisega (15). Lisaks pakub EKL välja kaks järgmist muudatust.

2.2.2. Esiteks, ettepandud direktiiv selgitab, et pädevatel asutustel on õigus jagada teavet Euroopa Pangandusjärelevalve Asutusega (EPJA). EKP soovitab muuta direktiivi 2006/48/EÜ üht sätet, et kõrvaldada kõik võimalikud õiguslikud takistused teabevahetusele EPJA ja Euroopa Süsteemiriski Nõukogu vahel. Selle muudatuse sisseviimine muudab selgemaks selle, et vastavalt direktiivile 2006/48/EÜ ja ettepandud EPJA määruse asjassepuutuvatele sätetele on EPJA-l õigus Euroopa Süsteemiriski Nõukogule edastada riigi ametiasutustelt saadud kogu teave, mis on vajalik Euroopa Süsteemiriski Nõukogu ülesannete täitmiseks, ilma et see takistaks muude kohaldatavate Euroopa õigusnormide järgimist, eriti ettepandud Euroopa Süsteemiriski Nõukogu määruse artikli 15 lõike 4 järgimist.

2.2.3. Teiseks, direktiivist 2006/48/EÜ tuleneb, et teatud ülesandeid (16) (muu hulgas teabevahetuse alal (17) täidavad järelevalvekolleegiumid ning seoses sellega ei tohi kohaldatavad konfidentsiaalsusnõuded (18) takistada pädevate ametiasutuste poolt konfidentsiaalse teabe vahetamist järelevalvekolleegiumide siseselt (19). Arvestades et järelevalvekolleegiumides kättesaadav teave võib olla oluline, soovitab EKP sõnaselgelt täpsustada, et Euroopa järelevalveasutused võivad vahetada järelevalvekolleegiumi tegevusega seotud konfidentsiaalset teavet Euroopa Süsteemiriski Nõukoguga, (20) kui see teave on vajalik tema ülesannete täitmiseks (21) ja kui Euroopa Süsteemiriski Nõukogu esitab asjakohase põhjendatud taotluse. Selle selgituse võib sisse viia kas ettepandud Euroopa järelevalveasutuste määruste artiklisse 12, mis puudutab järelevalvekolleegiume, või teabevahetust puudutavate sätete raames valdkondlikesse direktiividesse, mis käsitlevad järelevalvekolleegiume.

3. Muudatusettepanekud

Teksti redaktsiooni ettepanekud sätete osas, mida EKP soovitab direktiivi eelnõus muuta, on esitatud lisas koos selgitustega.

Frankfurt Maini ääres, 18. märts 2010 EKP president Jean-Claude TRICHET

(1) KOM(2009) 576 lõplik.

(2) Euroopa Keskpanga 26. oktoobri 2009. aasta arvamus CON/2009/88 seoses ettepanekuga Euroopa Parlamendi ja nõukogu määruse kohta, mis käsitleb finantssüsteemi makrotasandi usaldatavusjärelevalvet ühenduses ja Euroopa Süsteemiriski Nõukogu asutamist, ning ettepanekuga nõukogu otsuse kohta, millega antakse Euroopa Keskpangale eriülesanded seoses Euroopa Süsteemiriski Nõukogu tegevusega (ELT C 270, 11.11.2009, lk 1). Kõik EKP arvamused on avaldatud EKP veebilehel http://www.ecb.europa.eu

(3) Euroopa Keskpanga 8. jaanuari 2010. aasta arvamus CON/2010/5 kolme ettepaneku kohta, mis käsitlevad Euroopa Parlamendi ja nõukogu määrusi, millega luuakse Euroopa Pangandusjärelevalve Asutus, Euroopa Kindlustus- ja Tööandjapensionide Järelevalve Asutus ning Euroopa Väärtpaberiturujärelevalve Asutus (ELT C 13, 20.1.2010, lk 1).

(4) 23. septembril 2009 võttis Euroopa Komisjon vastu õigusaktide ettepanekute paketi, mis koosneb: 1) ettepanekust, mis käsitleb Euroopa Parlamendi ja nõukogu määrust finantssüsteemi makrotasandi usaldatavusjärelevalve kohta ühenduses ja Euroopa Süsteemsete Riskide Nõukogu asutamise kohta (KOM(2009) 499 lõplik) (edaspidi „ettepanek Euroopa Süsteemiriski Nõukogu määruse kohta”); 2) ettepanekust, mis käsitleb nõukogu otsust, millega antakse Euroopa Keskpangale eriülesanded seoses Euroopa Süsteemsete Riskide Nõukogu tegevusega (KOM(2009) 500 lõplik); 3) ettepanekust, mis käsitleb Euroopa parlamendi ja nõukogu määrust, millega luuakse Euroopa Pangandusjärelevalve Asutus (KOM(2009) 501 lõplik) (edaspidi „ettepanek EPJA määruse kohta”); 4) ettepanekust, mis käsitleb Euroopa Parlamendi ja nõukogu määrust, millega luuakse Euroopa Kindlustus- ja Tööandjapensionide Järelevalve Asutus (KOM(2009) 502 lõplik) ja 5) ettepanekust, mis käsitleb Euroopa Parlamendi ja nõukogu määrust, millega luuakse Euroopa Väärtpaberiturujärelevalve Asutus (KOM(2009) 503 lõplik). Arvestades 1. detsembril 2009 jõustunud lepingut on ettepaneku Euroopa Süsteemiriski Nõukogu otsuse kohta uus õiguslik alus lepingu artikli 127 lõige 6 (Euroopa Ühenduse asutamislepingu artikli 105 lõige 6), millest tulenevalt muudetakse ettepanek Euroopa Süsteemiriski Nõukogu otsuse kohta ettepanekuks Euroopa Süsteemiriski Nõukogu määruse kohta.

(5) Vt ettepanekud Euroopa järelevalveasutuste määruste kohta artikkel 7.

(6) Ettepanekud Euroopa järelevalveasutuste määruste kohta artikli 7 lõige 2.

(7) Ettepandud direktiivi põhjendus 9.

(8) Vt näiteks ettepaneku EPJA määruse kohta põhjendus 14.

(9) Kohtuasi C-11/00 Euroopa Ühenduste Komisjon versus Euroopa Keskpank, [2003] EKL I-7147, eriti punktid 110 ja 111.

(10) Euroopa Parlamendi ja nõukogu 4. novembri 2003. aasta direktiiv 2003/71/EÜ väärtpaberite üldsusele pakkumisel või kauplemisele lubamisel avaldatava prospekti ja direktiivi 2001/34/EÜ muutmise kohta (EÜT L 345, 31.12.2003, lk 64).

(11) Vastavalt ettepandud direktiivile avaldab ESMA oma veebisaidil kinnitatud prospektide loendi, lisades vajaduse korral hüperlingi päritoluliikmesriigi pädeva asutuse, emitendi või reguleeritud turu veebisaidil avaldatud prospektile (vt ettepandud direktiivi artikli 5 lõiget 3, millega direktiivi 2003/71/EÜ artiklile 14 lisatakse uus lõige 4a). Nõukogu direktiivi 2003/71/EÜ muude muudatuste suhtes kokkulepitud üldises seisukohas nõutakse ka prospekti avaldamist elektroonilises vormis (vt üldise seisukoha komisjoni ettepaneku suhtes Euroopa Parlamendi ja nõukogu direktiivi kohta, millega muudetakse direktiivi 2003/71/EÜ ja direktiivi 2004/109/EÜ (2009/0132 (COD), 17451/09) artikli 1 lõike 13 punkt b). Direktiivi 2003/71/EÜ artikli 14 lõike 2 teine lõik praegu kehtivas redaktsioonis jätab liikmesriikide otsustada, kas emitentidelt nõuda prospektide avaldamist ka elektroonilises vormis.

(12) EKP 11. jaanuari 2010. aasta arvamuse CON/2010/6 seoses ettepanekuga Euroopa Parlamendi ja nõukogu direktiivi kohta, millega muudetakse direktiive 2003/71/EÜ ja 2004/109/EÜ, punkt 1.2.

(13) Euroopa Parlamendi ja nõukogu 14. juuni 2006. aasta direktiiv 2000/48/EÜ krediidiasutuste asutamise ja tegevuse kohta (uuestisõnastamine) (ELT L 177, 30.6.2006, lk 1).

(14) Vt direktiivi 2006/48/EÜ kohta ettepandud direktiivi artikli 9 lõiked 10, 11, 12, 25 ja 27.

(15) Vt näiteks ettepandud direktiivi artikli 9 lõige 2, millega muudetakse direktiivi 2006/48/EÜ artiklit 49.

(16) Viidatud direktiivi 2006/48/EÜ artiklis 129, artikli 130 lõikes 1 ja artiklis 131a.

(17) Direktiivi 2006/48/EÜ artikli 131a lõike 1 punkt a.

(18) Direktiivi 2006/48/EÜ 1. peatüki 2. jagu.

(19) Direktiivi 2006/48/EÜ artikli 131a lõike 1 kolmas lõik.

(20) Muu hulgas kolleegiumid, mis on asutatud direktiivi 2006/48/EÜ artikli 42a lõike 3 alusel.

(21) Euroopa Süsteemiriski Nõukogu juurdepääs järelevalvekolleegiumites jagatavale teabele on kooskõlas Jacques de Larosière’i juhitud kõrgetasemelise liidu finantsjärelevalve eksperdirühma 25. veebruari 2009. aasta soovituse punktidega 180 ja 186, leheküljed 45 ja 47, komisjoni 27. mai 2009. aasta teatisega Euroopa finantsjärelevalve kohta (KOM(2009) 252 lõplik, lk 15) ning majandus- ja rahandusküsimuste nõukogu 9. juuni 2009. aasta järeldustega, lk 13, mis toetavad Euroopa Süsteemiriski Nõukogu juurdepääsu sellisele teabele.